**Съвети при търсене на работа в чужбина, с цел избягване на нарушения и измами**

* Не заминавайте за работа в чужбина **без да имате пълна информация, която да сте проверили поне от два различни източника -** за мястото на което отивате, за работата която ще извършвате, за условията на пребиваване и институциите, към които можете да се обърнете при възникване на проблеми. Следва да заминете със средства, които да Ви позволят да се устроите първоначално или да покрият пътуване обратно до България.
* Посредническите агенции **не следва да вземат такси от търсещите работа лица** за предлаганите услуги. Средства могат да се удържат при ангажимент от страна на посредническата агенция за осигуряване на транспортни разходи, квартира или обучение. Заплащането „на ръка“ на частни лица за намиране на работа в почти всички случаи е свързано с измама, при която нямате защита от държавите институции.

* Никога **не подписвайте документи и договори**, с чието съдържание не сте запознати (особено ако са на чужд език, които не владеете). Задължително следва да запазите оригинал или копие на подписаните документи.
* При работа с обяви в интернет и посреднически фирми, за които имате съмнения, е препоръчително да бъде направена **допълнителна самостоятелна проверка на предлаганата оферта за работа** - по отношение на регистрация на фирмата в съответната държава, проверка на тяхна интернет страница, осъществяване на връзка с техен отдел за човешките ресурси и др.
* При оферти за работа, публикувани в интернет **винаги проверявайте предоставените данни за контакт** - предоставените телефони следва да съответстват на тези, публикувани на официалната интернет страница на работодателя, в почти всички случаи знак за измама е, ако при наличие на интернет страницата на работодателя кореспонденцията с Вас се осъществява чрез електронни адреси на безплатни сървъри (Gmail, Yahoo, Hotmail).
* Следва подробно да проучите условията на посредничеството за намиране на работа, което Ви се предлагат и условията на заетостта в другата държава, както и задълженията които поемате. Трябва да имате предвид, че **предлагането на консултантски, информационни услуги, съвети за стартиране на работа като самонаето лице може да става срещу заплащане, но в този случай няма трудови договор**, фирмата няма задължение да Ви осигури заетост и Ваша отговорност ще бъде да се регистрирате по всички изисквания на държавата, в която ще пребивавате.
* Изключително внимателно следва да се подхожда към неформални предложения за съдействие за намиране на работа, отправяни от страна на познати и приятели - **без да имате директна връзка с работодателя на практика нямате никаква гаранция за наемане** и често след пристигане лицата остават без средства и подслон.
* **Приемането на нерегламентирана и нелегална заетост крие изключително големи рискове**, при работа при тези условия обикновено нямате защита по условията на трудовото законодателство на съответната държава за работното време, заплащането, почивките.